ጠቅላይ ሚኒስትር ቢሮ ከእነ ትጥቃቸው በመግባታቸው የተፈረደባቸው የመከላከያ አባላት ይግባኝ አሉ
በቡራዩና አካባቢው በግዳጅ ላይ ቆይተው ወደ ካምፕ ሲመለሱ መስከረም 30 ቀን 2011 ዓ.ም. ጠቅላይ ሚኒስትሩን ካላነጋገርን በማለት ወደ ጠቅላይ ሚኒስትር ጽሕፈት ቤት በማቅናታቸው፣ ከአሥር እስከ አምስት ዓመት ጽኑ እሥራት የተቀጡት የመከላከያ ኮማንዶ አባላት ይግባኝ አሉ፡፡ በወቅቱ ከ200 በላይ የሚሆኑ ወታደሮች ቢሆኑም ወደ ጠቅላይ ሚኒስትሩ ቢሮ ያቀኑት፣ በወታደራዊ ፍርድ ቤት ጉዳያቸው ታይቶ የተፈረደባቸው 66 አባላት ነበሩ፡፡ የተቀሩት አስተዳደራዊ ውሳኔ እንደተሰጠባቸው መዘገቡ ይታወሳል፡፡ ጉዳዩን አስመልክተው ታኅሳስ 6 ቀን 2011 ዓ.ም. መግለጫ ሰጥተው የነበሩት የመከላከያ ፍርድ ቤት የተለያዩ ኃላፊዎች፣ ከ500 በላይ አባላት የታደሙበት የፍርድ ሒደት እንደነበር ገልጸው ነበር፡፡ በወቅቱም የመከላከያ ተከላካይ ጠበቃ ይግባኝ እንደሚኖር ገልጸው ነበር፡፡ በዚህ መሠረት ሐሙስ የካቲት 28 ቀን 2011 ዓ.ም. እና ዓርብ የካቲት 29 ቀን 2011 ዓ.ም. የፍርደኞቹ ይግባኝ በታጠቅ ማረሚያ ቤት ታይቷል፡፡ ይግባኙም በፍርድ አሰጣጥና በጥፋተኝነት ላይ እንደሆነ ታውቋል፡፡ 